
"Обучението по чужди езици –
 стъпка към активно европейско гражданство"
Резюме
Контекст
В Езикова гимназия "Д-р Петър Берон" - град Кюстендил, се изучават чужди езици, поради което нашите възпитаници са в постоянен контакт с чужди култури, а това поставя въпроса доколко междукултурното общуване насърчава европейското гражданско самосъзнание. 
Задачи
Основната тема на проекта ще бъде младежкото участие, насърчавано чрез познаване на ползите от европейското гражданство и възможностите на младите хора да влияят върху процесите на вземане на решения в Европа. Чрез осъществяването на ученическа мобилност в Лисабон, Португалия, и изпълнението на дейностите от работната програма проектът цели да постигне следните цели:
1. Разширяване на знанията на учениците за европейското гражданство, ползите от членството в Европейския съюз и основните принципи на европейската идея.
2. Подобряване на чуждоезиковите умения на учениците.
3. Създаване на нови международни партньорства за обмен на добри практики в областта на училищното образование.
Дейности
Планираме да организираме краткосрочна мобилност за 16 ученици и 2 учители като придружители на групата. Мястото на провеждане на дейностите ще бъде училище в град Лисабон. Програмата на дейностите ще продължи 10 дни и ще премине под мотото "Изучаването на чужди езици - стъпка към активно европейско гражданство".
Учениците от нашето училище ще бъдат разделени на 2 групи. От тях всички изучават английски език. Програмата на дейностите включва както дейности с формални образователни методи, така и такива, основани на неформални такива. Във връзка с темата на проекта програмата включва събития, посветени на европейското гражданство и европейската идея - състезания, викторини, интерактивни презентации, дебати за бъдещето на Европа и ползите от членството в Съюза, както и междукултурни събития и сесии за взаимно опознаване.
Въздействие
Очакваме в резултат на проекта участниците да придобият по-добро разбиране за ролята на членството в Европейския съюз, за живота, обучението и възможностите за работа на младите хора, както и знания за европейското гражданство и значението на активното младежко участие. Те ще развият и личните си компетентности - за общуване на чужд език /испански или английски/, комуникативни и социални умения, умения за работа в екип /при изпълнение на групови проекти/, познания за културата и образователната система на Португалия, междукултурни компетентности, повишена мотивация за учене.
Ще бъдат обсъдени добри практики и идеи за работа между двете училища, така че учителите да научат нови методи на преподаване, да получат мотивация да експериментират с различни методи, включително интерактивни, в класната стая, което ще подобри качеството на чуждоезиковото обучение в училището като цяло.

